SET ปิดบวก 6 จุด รับแรงเก็งกำไรหุ้นส่งออก-เดินเรือ แนะจับตาการเมืองในปท.
SET ปิดบวก 6 จุด รับแรงเก็งกำไรหุ้นส่งออก-เดินเรือ โดยช่วงท้ายดีดตัวขึ้นแรงตามตปท.ขานรับจีน-สหรัฐหารือเรื่องการค้า แนะจับตาการเมืองในปท. ทั้งนี้คาดว่าตลาดขึ้นช่วงท้ายจะเป็นแรงส่งให้ในสัปดาห์หน้าปรับขึ้นได้ต่อ ให้แนวรับ 1,610, 1,630 จุด
10 ก.ย. 2564

นายสรพล วีระเมธีกุล ผู้อำนวยการอาวุโส ฝ่ายวิเคราะห์หลักทรัพย์ บล.กสิกรไทย กล่าวว่า ตลาดหุ้นไทยวันนี้ไม่มีปัจจัยสนับสนุนและปัจจัยกดดัน เป็นการหมุนเวียนการเข้ามาเล่นหุ้น Laggard เช่น กลุ่มเดินเรือ กลุ่มส่งออก หลังจากที่ก่อนหน้าเล่นกลุ่ม Reopening โดยในตลาดหุ้นไทยช่วงท้ายตลาดดีดตัวขึ้นแรงตามตลาดหุ้นภูมิภาค หลังจากมีกระแสข่าวนายโจ ไบเดน ประธานาธิบดีสหรัฐยกหูคุยกับนายสีจิ้นผิ้ง ประธานาธิบดีของจีน ซึ่งตีความเชิงบวกว่าจะมีการพูดคุยกันถึงเรื่อง Trade War แต่กสิกรไทยเชื่อว่าอาจเป็นเรื่องอื่นมากกว่า
อย่างไรก็ดีแนะให้ติดตามตลาดหุ้นในเดือน ก.ย.คาดจะแกว่งในกรอบ 1,610 – 1,660 จุด โดยจากที่ตลาดเด้งขึ้นในช่วงท้ายตลาดคาดว่าตลาดหุ้นไทยในสัปดาห์หน้าจะปรับตัวขึ้นต่อ ก็เป็นโอกาสขายทำกำไรออกมา โดยให้กรอบแนวรับสัปดาห์หน้า 1,610, 1,630 จุด
นอกจากนี้ตลาดยังให้ความสำคัญกับปัจจัยการเมืองหลังจากที่ถอดถอน 2 รัฐมนตรี ว่าจะมีการปรับคณะรัฐมนตรีหรือไม่ หรือมีการจัดตั้งพรรคใหม่ ขณะที่ปัจจัยต่างประเทศ ก็ติดตามการประชุมคณะกรรมการกำหนดนโยบายการเงินของเฟด (FOMC) โดยในส่วนธนาคารกลางยุโรป (ECB) และ ธนาคารกลางอังกฤษ ปรับลดสภาพคล่อง และมีแนวโน้มปรับขึ้นดอกเบี้ยในปี 2565 – 2566 ซึ่งตลาดหุ้นไม่น่าจะตอบรับ
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
ADVANC มูลค่าการซื้อขาย 4,132.22 ล้านบาท ปิดที่ 190.00 บาท ลดลง 1.00 บาท
GULF มูลค่าการซื้อขาย 4,123.81 ล้านบาท ปิดที่ 41.25 บาท เพิ่มขึ้น 0.25 บาท
INTUCH มูลค่าการซื้อขาย 3,779.94 ล้านบาท ปิดที่ 82.50 บาท ลดลง 2.25 บาท
CPALL มูลค่าการซื้อขาย 2,589.32 ล้านบาท ปิดที่ 61.75 บาท ลดลง 0.25 บาท
AOT มูลค่าการซื้อขาย 2,550.11 ล้านบาท ปิดที่ 60.75 บาท ลดลง 1.00 บาท
 